Leif Kisbye fra Holbæk er murerarbejdsmand. De sidste 20 år har han blandt andet arbejdet med planlægning af byggerier, bestilling samt modtagelse af materialer og bygning af stilladser. Det er et arbejde, den 54-årige murerarbejdsmand kalder »sæsonarbejde«. Det betyder, at når der ikke er arbejde at finde, ryger han på dagpenge. Sådan er situationen også i øjeblikket.

»Jeg kom på dagpenge en uge før jul. Jeg blev færdig med et projekt, og mesteren, jeg arbejdede for, har ikke arbejde før om to-tre måneder, så han var nødt til at sende os hjem i den periode. Jeg har ikke fundet nyt arbejde. Jeg har ellers været ude og søge de sidste to uger. Der går nok lige en måned eller to, før der kommer gang i projekterne igen, og før de mangler folk rundt omkring«, siger han.

Han fortæller, at hvis man som murerarbejdsmand er heldig, så ryger man ind i et byggeprojekt, der varer to-tre år, fordi så er man sikret arbejdet i de år. Hvis man derimod er uheldig, får man tildelt små opgaver hele tiden, hvilket betyder, at man oftere er på dagpenge.